陳彥博擢第後歸拜先墓作此送之
作者：李流謙
朝代：宋

paragraphs: 霜風著林不停吹，天涯有客衣征衣。
問客今歸有何得，一株老桂和根移。
讀書作文四十載，浪走不啻萍在池。
束書隨身乃封戶，睥睨一甑蒙蛛絲。
傾囊千金勸少貶，掉頭一笑吾寧饑。
學如木水有源本，朝販夕售顔忸怩。
市倡青紅衒廛陌，窈窕深閉無由窺。
清詩學自稟繩律，如嚼冰雪寒肝脾。
平生交遊半豪俊，如此人物見者稀。
每拈佳句對客誦，謂是古作非今爲。
吾先君子壇級尊，子來談笑容攀躋。
我從弱歲同硯几，如今攬鏡斑鬢髭。
笑渠常遭俗眼白，短力不得相扶持。
前日提筆試外省，我亦薄宦初來歸。
口占程文問中否，强弩破葉劍截泥。
十月十日夜漏盡，小奚驚夢來打扉。
云有吉報可速起，倒穿衣裳喘而馳。
賀者已滿坐無處，拍手怪我來何遲。
淋漓一紙見名字，倉卒未省來其誰。
喜歡不記語雜亂，但說老眼天不眵。
明朝再拜酌酒賀，屋角一丈飛虹蜺。
書生一第蛻骨耳，排風軼電方自茲。
阿兄地下喚不應，門戶藉子扶寒衰。
鄉閭朋舊夸地産，洗眼晝繡增嘆嘻。
孤童疋馬顔色異，關吏偷語驚且疑。
到家羊肥酒亦熟，山頭松檟生光輝。
墳前百拜謝教育，持身願報父母慈。
盤谷亭前白雪枝，春意稍稍回芳蕤。
尊前不可無此客，花雖不言意慘悽。
遲君急旋共一醉，青衫入手無閒時。